Publication: Magyar Közlöny
Issue: MK-2000-84 (Year: 2000, Number: 84)
Era: 1990-2004
Section: A 16/1994. (VII. 8.) MKM rendelet melléklete
Paragraph Index: 445

3. A szakmai vizsga részei A szakmai vizsga írásbeli, szóbeli és gyakorlati vizsgarészekből áll. 3.1. Írásbeli vizsga Az írásbeli vizsga feladatait a vizsgát szervező intézmény által, a III. pontban meghatározott követelmények alapján összeállított tesztsorozat tartalmazza. A tesztsort a szakmai vizsgabizottság elnökének a vizsgát megelőzően 15 nappal jóváhagyásra meg kell küldeni. Amennyiben a tesztsor a vizsgabizottság elnöke szerint tartalmilag és formailag nem felel meg a követelményeknek, vagy nem megfelelő nehézségi fokú, a vizsgabizottság elnöke azt átdolgoztathatja. Az írásbeli vizsga tantárgyai: — társadalmi, politológiai, szociológiai alapismeretek, — sajtó- és médiatörténeti alapismeretek, — informatikai alapismeretek. A vizsga időtartama: 180 perc. 3.2. Gyakorlati vizsga A) Szakdolgozat készítése A jelölt a képzés utolsó szemeszterében, gyakorlatvezető irányításával szakdolgozatot készít. Szakdolgozatot az alábbi három téma egyikéből lehet készíteni: — egy sportegyesület, -szakosztály bemutatása, — egy sportág bemutatása, — egy neves sportoló, illetve csapat bemutatása. A dolgozatot szövegszerkesztőn kell megírni, amelyben — szükség szerint — táblázatok, ábrák is szerepelhetnek. A dolgozat terjedelme — a mellékletek nélkül — 20—40 oldal. A dolgozat leadási határideje: a szaktanár által meghatározott időpont, melynek végső határideje a vizsgaidőszak megkezdése előtti harmincadik nap lehet. A dolgozatot két, egymástól független szakmai bírálattal együtt a gyakorlati vizsga előtt 15 nappal a vizsgaelnök rendelkezésére kell bocsátani. B) A szakdolgozat megvédése A vizsgázónak egy professzionálisan kivitelezett előadásban röviden vázolnia kell a szakdolgozat elkészítése során alkalmazott szempontokat és eljárásokat, és meg kell indokolnia, hogy miért döntött az adott szempontok és eljárások mellett. A vizsgázónak válaszolnia kell a vizsgabizottság által, a szakdolgozattal kapcsolatban feltett kérdésekre. Egy-egy előadásra maximálisan 15 perc fordítható. 3.3. Szóbeli vizsga A szóbeli vizsga feladatait a vizsgát szervező intézmény által, a III. pontban meghatározott követelmények alapján összeállított tételsor tartalmazza. A tételsort a szakmai vizsgabizottság elnökének a vizsgát megelőzően 15 nappal jóváhagyásra meg kell küldeni. Amennyiben a tételsor a vizsgabizottság elnöke szerint tartalmilag és formailag nem felel meg a követelményeknek, vagy nem megfelelő nehézségi fokú, a vizsgabizottság elnöke azt átdolgoztathatja. A vizsgázónak minden tantárgyból egy-egy kérdést kell megválaszolnia, egy-egy feleletre maximálisan 10—15 perc fordítható. A szóbeli vizsga tantárgyai: — Tömegkommunikációs ismeretek — Általános újságírói ismeretek — Marketing, reklám alapismeretek. A vizsga időtartama: 30 perc.

Source: https://magyarkozlony.hu/hivatalos-lapok/50c931f7f01c292207684313ae9cd71acfdbc0fa/dokumentumok/52a06ada17acaaef79e9e7387e341561f1b64230/letoltes